b'\n_START_ARTICLE_\nClaire Waldoff\n_START_PARAGRAPH_\nClaire Waldoff (21. lokakuuta 1884 \xe2\x80\x93 22. tammikuuta 1957) oli saksalainen viihdelaulaja._NEWLINE_Waldoff oli 11-lapsisen majatalonpit\xc3\xa4j\xc3\xa4n seitsem\xc3\xa4s lapsi. H\xc3\xa4n muutti Berliiniin vuonna 1907. V\xc3\xa4hitellen h\xc3\xa4n saavutti suosiota kabareet\xc3\xa4hten\xc3\xa4. H\xc3\xa4n lauloi Berliinin murteella ja pukeutui solmioon ja lippalakkiin kuin pojat. H\xc3\xa4nen huippuaikansa alkoi 1926, jolloin h\xc3\xa4n esiintyi Berliinin suurimmissa varieteeteattereissa, Wintergartenissa ja my\xc3\xb6hemmin Scalassa. Kun h\xc3\xa4n esiintyi ensi kertaa Scalassa 1932, kaikki 1\xc2\xa0200 paikkaa oli myyty loppuun viikkokausiksi. Vaikka oli hein\xc3\xa4\xe2\x80\x93elokuu ja l\xc3\xa4mp\xc3\xb6tila salissa yli 30 astetta, jokaisen kappaleen j\xc3\xa4lkeen h\xc3\xa4n sai valtavat suosionosoitukset. H\xc3\xa4n esiintyi my\xc3\xb6s yhdess\xc3\xa4 silloin vasta nousevan t\xc3\xa4hden, Marlene Dietrichin kanssa. Waldoffin \xc3\xa4\xc3\xa4nilevyt olivat suosittuja radiossa. H\xc3\xa4n levytti noin 300 kappaletta._NEWLINE_Waldoffin el\xc3\xa4m\xc3\xa4nkumppani oli Olly von Roeder, korkea-arvoisen upseerin ja n\xc3\xa4yttelij\xc3\xa4-\xc3\xa4idin tyt\xc3\xa4r. Roeder oli yksi lesbo-Berliinin keskushahmoja. Heill\xc3\xa4 oli oma asunto Regensburger Stra\xc3\x9fe 33:ssa. Siit\xc3\xa4 oli vain kivenheiton matka kuuluisaan \xe2\x80\x9dhermafrodiittibaariin\xe2\x80\x9d Eldoradoon. Paikka tunnettiin taiteilijoiden ja homojen ja lesbojen kohtauspaikkana. _NEWLINE_Saksan kansallissosialistisen ty\xc3\xb6v\xc3\xa4enpuolueen noustua valtaan 1933 h\xc3\xa4nell\xc3\xa4 oli jonkin aikaa esiintymiskielto, mutta se peruttiin. Waldoff oli esitt\xc3\xa4nyt kansallissosialisteille kaikki tarpeelliset asiakirjat rodullisesta puhtaudestaan, mutta h\xc3\xa4nt\xc3\xa4 pidettiin ep\xc3\xa4ilytt\xc3\xa4v\xc3\xa4n\xc3\xa4 (kommunistina), kun h\xc3\xa4n oli osallistunut esimerkiksi Punaisen Ristin hyv\xc3\xa4ntekev\xc3\xa4isyyskonsertteihin k\xc3\xb6yhien lasten hyv\xc3\xa4ksi. Hitler-Jugendin nuoret yrittiv\xc3\xa4t h\xc3\xa4irit\xc3\xa4 h\xc3\xa4nen konserttejaan. He tunkeutuivat sis\xc3\xa4\xc3\xa4n ja huutelivat: \xe2\x80\x9dSaksan miehet ja naiset, miksi kuuntelette tuollaista?\xe2\x80\x9d Waldoffin kerrotaan huutaneen takaisin: \xe2\x80\x9dTietenkin he haluavat kuulla, sen takia he ovat tulleet t\xc3\xa4nne.\xe2\x80\x9d_NEWLINE_Vuonna 1936 Joseph Goebbels kielsi radio- ja filmiesiintymiset, koska h\xc3\xa4n asui yhdess\xc3\xa4 naisen kanssa. Sen j\xc3\xa4lkeen h\xc3\xa4nell\xc3\xa4 oli vain muutama julkinen esiintyminen. Sodan aikana h\xc3\xa4n kuitenkin kelpasi taas viihdytt\xc3\xa4m\xc3\xa4\xc3\xa4n rintamasotilaita._NEWLINE_My\xc3\xb6hemmin 1930-luvulla Waldoff ja Roeder hankkivat etel\xc3\xa4isimm\xc3\xa4st\xc3\xa4 Saksasta pienen talon, jossa he asuivat loma-aikana ja sodan loppuvaiheessa. Heill\xc3\xa4 oli sodan loppuvaiheessa Berliinin asunto N\xc3\xb6rdlinger Stra\xc3\x9fe 3:ssa, mutta se tuhoutui t\xc3\xa4ysin pommituksessa._NEWLINE_Sodan j\xc3\xa4lkeen h\xc3\xa4n ei esiintynyt kuin muutaman kerran. Saksan valuuttauudistus vei h\xc3\xa4nen kaikki s\xc3\xa4\xc3\xa4st\xc3\xb6ns\xc3\xa4, ja h\xc3\xa4n k\xc3\xb6yhtyi. Valtio my\xc3\xb6nsi h\xc3\xa4nelle pienen kunniael\xc3\xa4kkeen. Waldoff kuoli syd\xc3\xa4nkohtaukseen 1957. El\xc3\xa4m\xc3\xa4nkumppani Roeder j\xc3\xa4i asumaan heid\xc3\xa4n taloonsa ja kuoli 7. hein\xc3\xa4kuuta 1963.'